Diari Oficial de la Generalitat Valenciana


Sumari del DOGV 6007, del 06-05-2009 (2009/4861)

ORDRE de 17 d'abril de 2009, de la Conselleria de Medi Ambient, Aigua, Urbanisme i Habitatge, per la qual es convoquen i s'aproven les bases reguladores de les ajudes als agents de la Xarxa de Mediació Agència Valenciana de Lloguer per a l'exercici 2009.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6007

Data del DOGV
:   06-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/4861


Data del document
:   17-04-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * lloguer
    * habitatge
    * arrendament immobiliari
    * empresa immobiliària
    * ajuda pública
    * suport econòmic
    * lloguer moderat

ORDRE de 17 d'abril de 2009, de la Conselleria de Medi Ambient, Aigua, Urbanisme i Habitatge, per la qual es convoquen i s'aproven les bases reguladores de les ajudes als agents de la Xarxa de Mediació Agència Valenciana de Lloguer per a l'exercici 2009. [2009/4861]
La xarxa de mediació de lloguer, com a servei de caràcter gratuït oferit per l'administració, té el seu origen en la Xarxa d'Oficines d'Infohabitatge Solidari que es crea mitjançant l'Ordre de 30 d'abril de 2003, de la Conselleria de Benestar Social (DOGV de 15 de maig de 2003).
Aquest servei ha sigut objecte de successives regulacions normatives a fi d'adaptar la seua estructura i funcionament a les exigències derivades de la potenciació de la línia de lloguer en els últims plans d'habitatge, com també per a adequar el seu marc normatiu a la distribució de competències derivada dels canvis en l'estructura organitzativa de l'administració de la Generalitat.
L'última d'aquestes es preveu en el Decret 82/2008, de 6 de juny, del Consell, tant en el preàmbul com en els articles 32, que modifica l'article 56, apartat 3r, i 38, que modifica l'article 66, ambdós del Decret 41/2006, de 24 de març, que fa referència a aquest servei, si bé atribuint-li la denominació de Xarxa de Mediació Agència Valenciana de Lloguer.
D'acord amb el que preveu el decret esmentat, l'Ordre de 28 de juliol de 2008 (DOCV 5823, de 7 d'agost), del conseller de Medi Ambient, Aigua, Urbanisme i Habitatge, regula la Xarxa de Mediació Agència Valenciana de Lloguer.
L'article 7 de l'ordre esmentada que preveu el finançament de la xarxa estableix que «els agents de la Xarxa de Mediació Agència Valenciana de Lloguer rebran ajudes per al seu funcionament mitjançant una convocatòria pública anual i en funció dels criteris que aquesta convocatòria fixe».
La Conselleria de Medi Ambient, Aigua, Urbanisme i Habitatge té assignades les competències en matèria d'habitatge, i el seu reglament orgànic i funcional, aprovat per Decret 131/2007, de 27 de juliol, del Consell de la Generalitat, és el que determina les funcions que, en matèria d'habitatge, ha d'efectuar la Direcció General d'Habitatge i Projectes Urbans.
Aquesta ordre va encaminada a establir una línia de subvenció específica que permeta la continuïtat en la prestació del servei que ofereixen els distints agents que conformen la xarxa.
Per això, i per raó de les facultats que em confereixen l'article 28 de la Llei 5/1983, de 30 de desembre, del Consell, i l'article 47.3 del Text refós de la llei d'hisenda pública de la Generalitat Valenciana,
ORDENE
Article 1. Objecte i àmbit d'aplicació
Constitueix l'objecte de l'aquesta ordre convocar ajudes dirigides els agents de la Xarxa de Mediació Agència Valenciana de Lloguer per a l'exercici 2009 i aprovar les bases reguladores per les quals es regeix aquesta convocatòria. (annex)
Article 2. Finançament de les ajudes
L'import global màxim i la línia de subvenció destinada a aquestes ajudes, consignats en el Projecte de llei de pressupostos per a l'exercici 2009, és el següent:
Aplicació pressupostària 15.76.71.978.03.8 línia T4874000 880.000,00 euros.
DISPOSICIONS ADDICIONALS
Primera
En tot allò no regulat en aquesta ordre, cal ajustar-se al que disposa la Llei d'hisenda pública de la Generalitat Valenciana, el text refós de la qual va ser aprovat pel Decret legislatiu de 26 de juny de 1991, i en els preceptes bàsics de la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.
Segona
En l'àmbit d'aquesta ordre, es delega la directora general d'Habitatge i Projectes Urbans per a les facultats de concedir i resoldre les sol·licituds d'ajudes que es presenten.
Tercera
Les ajudes regulades en aquesta ordre no requereixen la notificació a la Comissió Europea, d'acord amb l'article 1.4 i 3.4 del Decret 147/2007, de 7 de setembre, del Consell, pel fet de no complir els requisits exigits en l'art. 87. del Tractat de la CE de comportar avantatge econòmic per a una empresa o falsejament de la competència afectant els intercanvis comercials entre els estats membres, ja que l'actuació subvencionada no és una activitat econòmica, atés que es tracta de serveis de caràcter gratuït.
DISPOSICIONS FINALS
Primera
Aquesta ordre produirà efecte a partir de l'endemà de la publicació en el Diari Oficial de la Comunitat Valenciana.
Segona
Contra aquesta ordre, que posa fi a la via administrativa, es pot interposar recurs contenciós administratiu en el termini de dos mesos, comptadors des de l'endemà de la publicació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
Tot això sense perjudici de la interposició del recurs potestatiu de reposició, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999.
València, 17 d'abril de 2009.- El conseller de Medi Ambient, Aigua, Urbanisme i Habitatge: José Ramón García Antón.
ANNEX
Bases de les ajudes destinades als agents de la xarxa de mediació agència valenciana de lloguer per a l'exercici 2009
Primera. Objecte
L'objecte d'aquestes ajudes és col·laborar en el finançament de les actuacions de mediació en la formalització de contractes d'arrendament d'habitatges realitzades pels agents de la Xarxa de Mediació Agència Valenciana de Lloguer.
Segona. Requisits dels beneficiaris
1. Poden ser beneficiaris aquelles entitats de caràcter públic o privat sense ànim de lucre, entitats locals i les societats mercantils de capital 100% públic, especialitzades en mediació d'habitatge i que hagen sigut declarades agents col·laboradors de la Xarxa de Mediació Agència Valenciana de Lloguer.
2. No poden obtenir la condició de beneficiari de les ajudes regulades en aquesta ordre les persones o entitats en què concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.
Tercera. Obligacions dels beneficiaris
1. Els beneficiaris de les ajudes han de:
a) Justificar el compliment dels requisits i les condicions, com la realització de l'activitat i el compliment de la finalitat que determinen la concessió de la subvenció.
b) Sotmetre's a les actuacions de comprovació que ha d'efectuar l'òrgan concedent, com qualssevol altres de comprovació i control financer que corresponen a la Intervenció General, en relació amb les subvencions i ajudes concedides, aportant quanta informació els siga requerida en l'exercici d'aquestes actuacions.
c) Acreditar amb anterioritat a dictar-se la proposta de resolució de concessió que es troben al corrent en el compliment de les seues obligacions tributàries i enfront de la Seguretat Social.
d) Les altres previstes en l'article 14 de la Llei 38/2003, de 17 de novembre, general de subvencions.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
Quarta. Actuacions objecte de les ajudes
Serà subvencionable com a actuació objecte de les ajudes, la mediació en la formalització de contractes d'arrendament, per a la qual cosa, el beneficiari haurà d'haver dut a terme les activitats següents:
a) Informació i mediació en l'arrendament d'habitatges, fomentant actuacions tendents a incentivar i recuperar el parc existent d'habitatges buits per a la formació d'una borsa d'habitatges per a lloguer.
b) Assessorament en la formalització de contractes d'arrendament i les seues incidències, i informació i assistència per a la sol·licitud de les ajudes oficials al lloguer.
Cinquena. Quantia de les ajudes
1. La quantia de l'ajuda ve determinada pel nombre d'actuacions de mediació en la formalització de contractes d'arrendament realitzades per l'agent, és a dir, es tindrà en compte el nombre de contractes d'arrendament formalitzats amb la mediació de l'agent. El mòdul de referència per a la fixació de la subvenció a concedir a cadascun dels agents sol·licitants serà de 500 euros per contracte d'arrendament formalitzat, fins a l'import global màxim previst en l'article 2 de l'Ordre de convocatòria. No obstant això, en el cas que per aplicació del mateix l'import de les ajudes que s'han de concedir supere aquest límit, s'haurà d'ajustar el mòdul a la baixa.
2. L'import de les subvencions es fixarà per a cada beneficiari a través de la corresponent resolució de concessió de la subvenció.
Sisena. Sol·licituds i documentació
1. Les sol·licituds per a l'obtenció de les ajudes regulades en aquestes bases s'han de presentar en imprés normalitzat, dirigides a la Direcció General d'Habitatge i Projectes Urbans, segons el model adjunt a aquesta convocatòria.
2. La documentació que ha d'acompanyar la sol·licitud serà la següent :
a) Imprés d'alta de tercers per a pagaments de la Generalitat, segons el model adjunt.
b) Declaració relativa a les ajudes rebudes per a la mateixa activitat de qualsevol altra administració o ens públic o privat, segons model adjunt.
c) En el cas que l'agent siga una entitat local, ha d'aportar certificat de l'acord de l'òrgan competent per a sol·licitar aquestes ajudes, com també certificat de l'interventor o secretari interventor o òrgan competent que acredite l'existència de crèdit o compromís d'habilitar-lo, si hi ha compromís de contribuir al finançament.
d) En el cas que l'agent siga una entitat de caràcter públic o privat sense ànim de lucre o una societat mercantil de capital 100% públic que incloga en el seu objecte social l'arrendament d'habitatges, ha d'aportar, a més, el DNI del representant legal de l'entitat o societat, targeta del CIF de l'entitat o societat, certificat de l'acta on conste l'acord per l'òrgan competent de l'entitat o societat de sol·licitar les ajudes i facultar el representant de l'entitat o societat per a efectuar la sol·licitud; escriptura de constitució de l'entitat o societat, com també els estatuts fundacionals, amb les successives modificacions, si és el cas; així mateix han d'adjuntar el certificat expedit pel Registre d'Associacions de la Generalitat Valenciana.
e) Documentació acreditativa del fet que el sol·licitant es troba al corrent o exempt de les seues obligacions tributàries i amb la seguretat social, en els termes establits en article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, general de subvencions, i en l'Ordre de 30 de maig de 1996, de la Conselleria d'Economia, Hisenda i Ocupació.
La presentació de la sol·licitud de subvenció comporta l'autorització del sol·licitant perquè la Conselleria de Medi, Ambient, Aigua, Urbanisme i Habitatge obtinga de forma directa l'acreditació d'aquestes circumstàncies mitjançant certificats telemàtics, i en aquest cas el sol·licitant no ha d'aportar el corresponent certificat. No obstant això, el sol·licitant pot denegar expressament el consentiment, i llavors ha d'aportar el certificat en els termes que preveu el paràgraf anterior.
f) Declaració responsable acreditativa del fet de no estar incurs en les prohibicions per a obtenir la condició de beneficiari establides en l'article 13, apartat 2 de la Llei 38/2003, de 17 de novembre, general de subvencions.
3. En el cas que els documents exigits que han d'acompanyar la sol·licitud de concessió d'ajudes ja estiguen en poder de la Conselleria de Medi Ambient, Aigua, Urbanisme i Habitatge, el sol·licitant pot acollir-se al dret establit en l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que es faça constar la data, l'òrgan o la dependència a què van ser dirigits, la identificació del procediment en què consten i que no hagen transcorregut més de cinc anys des de la finalització del procediment a què corresponguen.
4. Quan la sol·licitud no reunisca els requisits establits en aquesta ordre o no s'hi adjunte la documentació que d'acord amb aquesta resulte exigible, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, en la redacció donada per la Llei 4/1999, de 13 de gener, es requerirà l'interessat perquè en un termini de 10 dies, esmene la falta o acompanye la documentació necessària, amb indicació que si així no ho fa, se li tindrà per desistit de la sol·licitud, després de la resolució prèvia que haurà de ser dictada en els termes que preveu l'article 42 de l'esmentada llei, per l'òrgan que tinga atribuïda l'ordenació i instrucció del procediments, segons les bases reguladores.
5. Així mateix, es podran requerir del sol·licitant qualssevol altres dades, documents i informes complementaris que resulten necessaris per a la resolució de l'expedient, com també l'acreditació dels requisits a què es refereix la documentació administrativa.
Setena. Lloc i termini de presentació.
1. Les persones interessades poden presentar les sol·licituds i la documentació corresponent en el Registre General de la Conselleria de Medi Ambient, Aigua, Urbanisme i Habitatge, al carrer de Francesc Cubells, núm. 7 de València, com també en els serveis territorials d'aquesta sitis a Alacant (av. d'Aguilera, núm 1), Castelló (av del Mar, núm 16), i València carrer de Gregori Gea, 27), o en qualsevol altra de les formes previstes en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
2. En cas d'enviament per correu certificat, la presentació de la documentació en l'oficina de correus corresponent ha de fer-se d'acord amb el que disposa l'article 39 del Reial decret 1829/1999, de 31 de desembre, pel qual s'aprova el Reglament que regula la prestació dels serveis postals, en desenvolupament del que estableix la Llei 24/1998, de 13 de juliol, del servei postal universal i de liberalització dels serveis postals, en sobre obert, a fi que l'exemplar destinat a la Conselleria de Medi Ambient, Aigua, Urbanisme i Habitatge siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Medi Ambient, Aigua, Urbanisme i Habitatge.
3. La presentació de sol·licituds i documentació s'ha de realitzar en dos moments temporals o fases:
- Una primera, que s'iniciarà l'endemà de la publicació d'aquesta ordre i finalitzarà en el termini d'un mes, en la qual s'han de reflectir i valorar els objectius aconseguits des del 16 de setembre de 2007 a 15 de setembre de 2008.
- Una segona, que s'iniciarà el 16 de juliol i finalitzarà el 15 de setembre de 2009, en què s'han de reflectir i valorar els objectius assolits des del 16 de setembre de 2008 al 15 de setembre de 2009.
Vuitena. Ordenació i instrucció del procediment
L'òrgan encarregat de l'ordenació i instrucció del procediment és la Direcció General d'Habitatge i Projectes Urbans, la qual, d'ofici, acordarà totes les actuacions necessàries per a la determinació, el coneixement i la comprovació de les dades per raó de les quals ha de pronunciar-se la resolució.
Novena. Valoració i proposta de resolució
1. La concessió de les ajudes es realitzarà mitjançant el procediment de concurrència competitiva a què es refereix l'article 22 de la Llei 38/2003, de 17 de novembre, general de subvencions, d'acord amb els criteris que s'indiquen en l'apartat 2.
2. Es valoraran els objectius complits pels agents pel que fa al nombre de contractes d'arrendament que hagen sigut formalitzats amb la mediació de l'agent des del 16 de setembre de 2007 fins al 15 de setembre de 2009. Per a això, des de la Xarxa de Mediació Agència Valenciana de Lloguer s'emetrà un informe dels objectius complits pels distints agents i que consten en l'aplicació de la Xarxa, i no s'hi podran computar aquells objectius no reflectits en l'aplicació.
Deu. Resolució de la concessió de les ajudes
1. Correspon a la directora general d'Habitatge i Projectes Urbans dictar la corresponent resolució de concessió de les ajudes, per delegació del conseller de Medi Ambient, Aigua, Urbanisme i Habitatge, d'acord amb el que estableix la disposició final segona d'aquesta ordre.
2. La resolució, que ha de ser motivada i tindrà l'efecte i el contingut previstos en l'article 25 de la Llei 38/2003, de 17 de novembre, general de subvencions, s'ha de publicar en el Diari Oficial de la Comunitat Valenciana, d'acord amb el que estableix l'article 59.5.b) de la Llei 30/1992, de 26 de novembre, de règim jurídic de les administracions públiques i del procediment administratiu comú, modificat per la Llei 4/1999 de 13 de gener.
3. El termini màxim per a resoldre i notificar la resolució del procediment no podrà excedir dos mesos, comptadors des de l'endemà de finalització del termini de presentació de sol·licituds i documentació.
4. Transcorregut el termini màxim sense haver-se notificat la corresponent resolució, els interessats podran entendre desestimada per silenci administratiu la sol·licitud de concessió de la subvenció, de conformitat amb el que disposa l'article 25.5 de la Llei 38/2003, de 17 de novembre, general de subvencions.
Onze. Recursos
1. Les resolucions adoptades, en dictar-se per delegació, han d'indicar expressament aquesta circumstància i es consideraran dictades per l'òrgan delegatori, i posaran fi a la via administrativa. Contra aquestes resolucions es pot interposar recurs contenciós administratiu en el termini de dos mesos, comptadors de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
2. Tot això sense perjudici de la interposició del recurs potestatiu de reposició, en el termini d'un mes comptador des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Dotze. Règim de compatibilitat
1. Aquestes ajudes seran compatibles amb altres subvencions o ajudes atorgades per altres administracions públiques o ens públics o privats, llevat que hi haja concurrència de subvencions, ajudes, ingressos o recursos per a la mateixa finalitat (mediació en la formalització del contracte d'arrendament entre les mateixes parts contractants sobre el mateix immoble), procedents de qualssevol administracions o ens públics o privats, nacionals, de la Unió Europea o d'organismes internacionals.
2. En aquest cas, quan l'ajuda principal siga de la Generalitat, i es produïsca excés en els imports subvencionats, escaurà el reintegrament de l'excés obtingut, amb la minoració de la resolució de concessió o, si és el cas, la revocació d'aquesta.
Tretze. Pagament de les ajudes concedides
1. El pagament de les ajudes es farà efectiu una vegada resolta cadascuna de les fases de la convocatòria.
2. Les persones físiques o jurídiques no exonerades del compliment del que estableix l'Ordre de 30 de maig de 1996, de la Conselleria d'Economia i Hisenda, en el supòsit de no haver autoritzat la Conselleria de Medi, Ambient, Aigua, Urbanisme i Habitatge a la seua obtenció directa mitjançant sistemes telemàtics, han d'aportar, juntament amb la sol·licitud de cobrament, i en el cas que l'aportat en el moment de la sol·licitud d'ajuda no estiga en vigor, certificat vigent d'estar al corrent de les seues obligacions tributàries i amb la Seguretat Social, en els termes establits en l'article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, general de subvencions.
Catorze. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, pot donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Igualment, l'incompliment pel beneficiari dels requisits i les condicions que van donar lloc a l'atorgament de l'ajuda, com també la falta de justificació o la justificació insuficient de l'ajuda concedida en el termini establit a aquest efecte, com també la concurrència d'altres causes recollides per l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
4. La resolució corresponent serà dictada per la directora general d'Habitatge i Projectes Urbans, per delegació del conseller de Medi Ambient, Aigua, Urbanisme i Habitatge, d'acord amb el que estableix la disposició final segona d'aquesta ordre.
Quinze. Del reintegrament de les ajudes
Per al reintegrament de les ajudes seran aplicables les normes recollides en els articles 36 i 37 de la Llei 38/2003, de 17 de novembre, general de subvencions.
Setze. Règim d'infraccions i sancions
El règim sancionador en la matèria regulada en aquesta ordre serà l'establit en el títol IV de la Llei 38/2003, de 17 de novembre, general de subvencions.